ผู้ถือหุ้นเดิมของ การบินไทย จะถูกลดสัดส่วนลงมาก
หลังจากคณะรัฐมนตรีมีมติเห็นชอบให้การบินไทยเข้าศาลล้มละลายเพื่อฟื้นฟูกิจการ เพื่อรักษา “การบินไทย” ให้อยู่กับคนไทยต่อไป  หลายคนอาจคิดว่าการบินไทยกำลังจะกลับมาในไม่ช้า แต่จริงๆ แล้ว มันเป็นเพียงจุดเริ่มต้น
24 พ.ค. 2563

ผู้ถือหุ้นเดิมของ การบินไทย จะถูกลดสัดส่วนลงมาก /โดย ลงทุนแมน
หลังจากคณะรัฐมนตรีมีมติเห็นชอบให้การบินไทยเข้าศาลล้มละลายเพื่อฟื้นฟูกิจการ
เพื่อรักษา “การบินไทย” ให้อยู่กับคนไทยต่อไป
หลายคนอาจคิดว่าการบินไทยกำลังจะกลับมาในไม่ช้า
แต่จริงๆ แล้ว มันเป็นเพียงจุดเริ่มต้น
เพราะหนทางการฟื้นฟูการบินไทยมีแนวโน้มกินระยะเวลาอีกหลายปี
ระหว่างนี้ มันก็จะส่งผลกระทบหลายอย่างต่อผู้มีส่วนเกี่ยวข้อง
แล้วความเป็นไปได้ต่อจากนี้ของการบินไทย
รวมถึงผลกระทบที่กำลังจะเกิดขึ้น มีอะไรบ้าง?
ลงทุนแมนจะวิเคราะห์ให้ฟัง
╔═══════════╗
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
╚═══════════╝
เริ่มที่สถานะทางการเงินล่าสุดของบริษัทการบินไทย
ปี 2562
สินทรัพย์ 2.57 แสนล้านบาท
หนี้สิน 2.45 แสนล้านบาท
ส่วนของผู้ถือหุ้น 0.12 แสนล้านบาท
จากตัวเลขข้างต้น สะท้อนให้เห็นว่าสินทรัพย์เกือบทั้งหมดของบริษัทมาจากการก่อหนี้
โดยตอนนี้ การบินไทยมีอัตราส่วนหนี้สินต่อทุน สูงถึง 21 เท่า..
ปริมาณหนี้ที่มหาศาล
ก่อให้เกิดภาระดอกเบี้ย
ท้ายที่สุดแล้วทำให้บริษัทขาดทุนเรื้อรัง
เพราะแค่ค่าดอกเบี้ย ก็เป็นค่าใช้จ่ายมโหฬารของบริษัทแล้ว
ถ้าจะทำให้การบินไทยสามารถแข่งขันกับคู่แข่งได้ก็ต้องมีการปรับโครงสร้างหนี้
เพื่อให้หนี้ของบริษัทลดลงจนพร้อมที่จะทำธุรกิจปกติ และกลับมามีความสามารถในการจ่ายหนี้ให้กับเจ้าหนี้ได้
ความเป็นไปได้สำหรับเรื่องนี้ก็มีตั้งแต่
การยอมลดหนี้บางส่วน (Haircut) การงดจ่ายดอกเบี้ยชั่วคราว การยืดระยะเวลาชำระหนี้ หรือแม้แต่การแปลงหนี้เป็นทุน
หลายคนคิดว่าเรื่องนี้จะทำให้ผู้ถือหุ้นได้ประโยชน์
แต่จริงๆ แล้วมันอาจไม่เป็นอย่างที่คิด
เรามาดูตัวอย่างที่เกิดขึ้น
การบินไทยหนี้สิน 2.45 แสนล้านบาท
ถ้าสมมติให้เจ้าหนี้ทั้งหมดยอมลดหนี้เฉลี่ยครึ่งหนึ่ง
การบินไทยก็ยังเหลือหนี้ ประมาณ 1.2 แสนล้านบาท ซึ่งก็ยังมากเมื่อเทียบกับส่วนของผู้ถือหุ้นที่เหลือเพียง 0.12 แสนล้านบาท
ดังนั้นสิ่งที่น่าจะเกิดขึ้นต่อไปก็คือ การแปลงหนี้เป็นทุน
ซึ่งจะทำให้เจ้าหนี้เหล่านั้นได้มาเป็นผู้ถือหุ้นของบริษัทการบินไทย
และผลที่ตามมาก็คือ ผู้ถือหุ้นจะถูกลดสัดส่วนการถือหุ้น (Dilute) ลงจนแทบจะไม่เหลือเค้าโครงเดิม
ยกตัวอย่างถ้านำหนี้ 1.2 แสนล้านบาทมาแปลงเป็นทุน
สมมติราคาแปลงเท่ากับมูลค่าทางบัญชี
เมื่อเทียบกับผู้ถือหุ้นเดิม 0.12 แสนล้านบาท
นั่นหมายความว่าผู้ถือหุ้นเดิมจะมีสัดส่วนการถือหุ้นในบริษัทลดลง 91%
และก็เป็นไปได้ว่า ต่อไปจะมีการเพิ่มทุนเข้ามาจากกลุ่มผู้ถือหุ้นใหม่ ก็จะทำให้สัดส่วนการถือหุ้นของผู้ถือหุ้นเดิมลดลงไปอีก..
ถัดจากการปรับโครงสร้างหนี้ และเพิ่มทุนเข้าไปแล้ว
สิ่งต่อไปก็คือ การทำให้บริษัทกลับมาทำกำไร
หรืออย่างน้อยก็ต้องมีกำไรก่อนดอกเบี้ย ภาษี ค่าเสื่อม (EBITDA) เป็นบวก
พูดง่ายๆ คือ ทุกๆ ครั้งที่บิน การบินไทยต้องไม่ขาดทุนเหมือนเมื่อก่อน
พอเรื่องเป็นแบบนี้ สิ่งที่การบินไทยน่าจะโฟกัสต่อไป ก็คือ การควบคุมค่าใช้จ่ายให้มีประสิทธิภาพสูงสุด
ซึ่งความเป็นไปได้ก็มีตั้งแต่การลดจำนวนพนักงานลง
การปรับโครงสร้างสวัสดิการ
การปรับระเบียบการจัดซื้อ จัดจ้าง
ตัดเส้นทางการบินที่ไม่ทำกำไรทิ้งไป
เพิ่มเส้นทางการบินที่ทำกำไรให้มากขึ้น
การมีผู้บริหารที่เป็นมืออาชีพ มีประสบการณ์
ที่สำคัญที่สุดก็คือ แผนฟื้นฟูที่กำลังจะเกิดขึ้นก็ต้องได้รับการยอมรับจากเจ้าหนี้..
จะเห็นได้ว่าการฟื้นฟูบริษัทการบินไทยยังอีกนาน
อาจจะใช้เวลาเป็นปีกว่าจะทำแผนเสร็จ
และอีกหลายปีในภาคปฏิบัติ
แต่อย่างน้อยๆ ตอนนี้การบินไทยก็เริ่มนับหนึ่งใหม่แล้ว
ทีนี้ก็เหลือแค่เวลา ที่จะเป็นบทพิสูจน์ว่าการบินไทย
จะกลับมาเป็นสายการบินแห่งชาติ ให้คนไทยทุกคนภาคภูมิใจอีกครั้ง ได้หรือไม่..
----------------------
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Reference
-Thai Annual Report 2019